כפר קדום

כפר קַדּ֫וּם (בערבית: كفر قدّوم) היא עיירה פלסטינית בשומרון, במרחק 13 ק"מ משכם ו-17 ק"מ מקלקיליה השייכת לנפת קלקיליה. נכון לשנת 2016 חיו בעיירה כ-3,621 תושבים, כולם מוסלמים. שטחה של העיירה הוא 19 קמ"ר, מתוכם 8 קמ"ר בשטח הרשות הפלסטינית, והיתר תחת שליטה ישראלית. העיירה עצמה בנויה על שטח של כחצי קמ"ר, ויתר האדמה משמשת לחקלאות – 80% ממנה בשימוש לגידול עצי זית.

==היסטוריה==
לפי עדויות ארכאולוגיות הכפר היה מיושב כבר מתקופת הברונזה הקדומה. בגבעה שמדרום לכפר ממוקם האתר הארכאולוגי חורבת עספה (עצפה) שהיה חלק מיישוב אחד שהתפרש על מספר גבעות באזור. בשנת 1979, נערכה באתר חפירה ארכאולוגית והתגלו שרידים מתקופת הברונזה, תקופת הברזל בארץ ישראל והתקופה הפרסית, התקופה ההלניסטית בארץ ישראל. שרידים מהתקופה הרומית בארץ ישראל כללו, בין השאר, מבנים וקבר-כוכים. במאה השנייה נבנה במקום יישוב שומרוני גדול שהתקיים מאות שנים. עיקרו היה בתי-מגורים בנויים אבן-גזית, על-פי מסורת הבנייה הרומית. בני היישוב עסקו בחקלאות, בעיקר בגידול זיתים לשמן. באזור הכפר נתגלו שלושה בתי-בד עתיקים. במספר מבנים מסוף המאה החמישית נמצאה שכבת חורבן, הקשורה, ככל הנראה, למרידות השומרונים. היישוב במקום הוסיף לשגשג עד לתקופה המוסלמית המוקדמת בארץ ישראל, ונראה שתושביו השומרונים אולצו להתאסלם, ובחלקו שרד היישוב ברציפות מאז.

===בתקופה העות'מאנית===
הכפר הופיע בשנת 1596 ברישומי גביית מיסים של האימפריה העות'מאנית. לפי רישומים אלה גרו בכפר 19 משפחות ושני רווקים. בשנת 1858 צוין הכפר על ידי חוקר המקרא אדוארד רובינסון במסעו באזור. בסקר משנת 1882 תואר הכפר: .

===בתקופת המנדט הבריטי===
בתקופת המנדט הבריטי השתייך הכפר לנפת שכם.

במפקד 1922, שנערך על ידי שלטונות המנדט הבריטי, הייתה בכפר קדום אוכלוסייה של 874 נפש, כולם מוסלמים. במפקד אוכלוסין 1931 של ארץ ישראל היו בכפר 234 בתים מאוכלסים, בהם התגוררו 963 תושבים, כולם מוסלמים. בתקופת המרד הערבי הגדול נשדד הכפר על ידי כנופיה שפעלה באזור, וביולי 1938 נערך בכפר קרב קצר בין כנופיה לצבא הבריטי.

בסקר הכפרים בשנת 1945 האוכלוסייה בכפר הייתה 1,240 מוסלמים, ושטח הקרקע הכולל של הכפר היה 18,931 דונם, שמתוכם הוקצו 2,945 לחקלאות שלחין, ו-7,184 לגידולי דגנים.

לפי תוכנית החלוקה, שהתקבלה ברוב קולות בעצרת הכללית של האו"ם ב-29 בנובמבר 1947, היישוב נכלל בשטח המדינה הערבית, ולאחר הסכמי שביתת הנשק בתום מלחמת העצמאות ב-1949, עבר משליטה בריטית לירדנית. בתקופת שלטון ירדן הוקם מחנה צבאי קטן ליד הכפר בשם "מחנה קדום".

===לאחר 1967===
לאחר מלחמת ששת הימים ב-1967 עבר כפר קדום משליטת ממלכת ירדן לישראל.

לאחר שפעילי גוש אמונים יזמו ניסיונות רבים להתנחל בשומרון, הגיעה בסופו של דבר הממשלה לפשרה איתם, באוגוסט 1975. על פי הפשרה הותר לקבוצה של 30 מתנחלים לעבור באופן זמני ל"מחנה קדום", שאותו החזיק צה"ל. בינואר 1976 החלו בהכשרת 200 דונם להקמת מחנה למתנחלים. במרץ 1976 הציבו המתנחלים 20 קרוונים כ-300 מטר מדרום למחנה, במאי 1976 החליטה הממשלה שאין להקים במקום יישוב קבוע. המתנחלים סירבו להתפנות. שנה אחר כך, ב-19 במאי 1977, יומיים לאחר שהליכוד ניצח בבחירות לכנסת, הכריז מנהיגו, מנחם בגין, בעת שביקר את "גרעין אלון מורה" במחנה קדום, ש'בקרוב יהיו הרבה אלוני מורה'. בהמשך אישרה ממשלת בגין להקים בסמוך את ההתנחלות קדומים.

בעקבות הסכם אוסלו סווג השטח הבנוי של הכפר כשטח B.

עד לאינתיפאדה השנייה עבדו 50% מתושבי העיירה בישראל. בעקבות האינתיפאדה וכתוצאה מהפקעת 4,000 דונם אדמה והגבלת הכניסה ל-11,000 דונם נוספים, הורעו תנאי המחיה של התושבים ורבים מהם מובטלים: בשנת 2007 היו 280 משפחות מתוך 640 בכפר תלויות בסיוע חוץ למחייתן. המצב הכלכלי הקשה הביא להגירה מהכפר ובין השנים 2005 ל-2007 עזבה 10%–15% מאוכלוסייתו. בשנת 2009 חובר הכפר לרשת החשמל.

ראש המועצה המקומית הוא סמיר שתיווי.

== מאבק על פתיחת הציר לשכם ==

בשנת 2003 חסם צה"ל את הדרך המוליכה מהכפר לעיר שכם, זאת בשל התרחבות היישוב קדומים, וחשש ביטחוני מחיכוך לאורך הציר. עקב החסימה התארכה הדרך מהכפר לשכם בכ-14 ק"מ. החל מיולי 2011 החלו בכפר הפגנות שבועיות בתביעה לפתיחת הדרך. ההפגנות יוצאות ממרכז הכפר לכיוון קדומים וכדי למנוע זאת משתמש הצבא באמצעים לפיזור הפגנות לפזר את המפגינים.

== תמונות ==
<gallery>
קובץ:Demonstration against road block, Kafr Qaddum, March 2012 2.JPG|הפגנה נגד סגירת הכביש מקדום לשכם, מרץ 2012
קובץ:Demonstrators against road block, Kafr Qaddum, March 2012.JPG|מפגינים בכפר קדום
קובץ:Umar ibn al-Khaṭṭāb Mosque, Kafr Qaddum 2.JPG|מסגד עומר בן אל-ח'טאב, כפר קדום
קובץ:Kafr Qaddum.JPG|כפר קדום
קובץ:Protesters and soldiers in Kafr Qaddum.jpg|חיילים מול מפגינים במחאה על סגירת כביש בכפר קדום, אוגוסט 2022
קובץ:Protest march in Kafr Qaddum.webm|תהלוכת מחאה נגד חסימת הכביש לשכם, אוגוסט 2022
</gallery>
==קישורים חיצוניים==
<div class="mw-content-ltr">
*[https://palsolidarity.org/tag/kafr-qaddum/ Kafr Qaddum], ISM
*[http://iwps.info/villages/kufr-qaddum/ Kufr Qaddum], IWPS
*[http://www.palestineremembered.com/GeoPoints/Kafr_Qaddum_1264/index.html Welcome To Kafr Qaddum]
*Survey of Western Palestine, Map 11: [http://www.iaa-archives.org.il/zoom/zoom.aspx?folder_id=93&type_id=6&id=8373 IAA], Wikimedia commons
*[https://web.archive.org/web/20170817210231/http://vprofile.arij.org/qalqiliya/pdfs/factsheet/kafqaddum-fs-en.pdf KAfr Qaddum Village (Fact Sheet)], המכון למחקר יישומי - ירושלים (ARIJ)
*[https://web.archive.org/web/20170817210242/http://vprofile.arij.org/qalqiliya/pdfs/vprofile/kafqaddum-vp-en.pdf Kafr Qaddum Village Profile], ARIJ
*[https://web.archive.org/web/20170817210222/http://vprofile.arij.org/qalqiliya/images/english/Kafr%20Qaddum_ap_en.jpg Kafr Qaddum, aerial photo], ARIJ
*[https://web.archive.org/web/20170817210442/http://vprofile.arij.org/qalqiliya/pdfs/needsfordevelopment/kafqaddum_n-en.pdf Development Priorities and Needs in Kafr Qaddum], ARIJ
*[http://poica.org/2000/03/new-colonial-activity-in-kafr-qadoom-village-qalqilyia-district/ New Colonial Activity in Kafr Qadoom Village – Qalqilyia District], March 14, 2000, POICA
*[http://poica.org/2009/10/violations-during-the-olive-picking-season-are-continuing/ Violations during the olive picking season are continuing] 21, October, 2009,
</div>
* 

==הערות שוליים==

קטגוריה:נפת קלקיליה
קטגוריה:הרשות הפלסטינית: יישובים
קטגוריה:יישובים שומרוניים לשעבר